พิพิธภัณฑ์บ้านคุณหลวงฤทธิณรงค์รอน
พิพิธภัณฑ์บ้านคุณหลวงฤทธิณรงค์รอน เดิมเป็นบ้านพักของหลวงฤทธิณรงค์รอน หรือเจ๊ก แสงมณี ผู้บัญชาการกรมทหารราชบุรี เมื่อครั้งรับราชการทหารท่านได้ร่วมเดินทางไปปราบฮ่อ และได้รับชัยชนะจึงได้รับการเลื่อนบรรดาศักดิ์เป็น หลวงฤทธิณรงค์รอน ต่อมาได้ลาออกเพื่อประกอบอาชีพค้าขายและเป็นนายอากร ท่านจึงสร้างบ้านพักตามอย่างขุนนางในสมัยรัชกาลที่ 6 บ้านหลังนี้สร้างขึ้นในปี พ.ศ. 2466 โดยสถาปนิกชาวอิตาเลียน เมื่อคุณหลวงถึงแก่กรรมลงในปี พ.ศ.2487 เนื่องจากท่านไม่มีบุตร ภรรยาของท่านจึงยกบ้านและที่ดิน ให้แก่กระทรวงศึกษาเพื่อจัดตั้งเป็นโรงเรียนในปี พ.ศ.2510 ต่อมาได้รับการขึ้นทะเบียนเป็นโบราณสถานในปี พ.ศ. 2533 บ้านคุณหลวงฤทธิณรงค์รอนเป็นสถาปัตยกรรมแบบโคโลเนียล 2 ชั้น ตัวอาคารแบ่งเป็น 3 ส่วน มีโถงกลางและปีกอาคารทั้ง 2 ฝั่ง สร้างเป็นมุขยื่นออกมา มีโคมระย้าโบราณห้อยจากเพดานที่ใช้ไม้ตีเป็นตารางอย่างเรียบง่ายแต่สวยงาม ประตู หน้าต่าง บันได ช่องลม และพื้นสร้างด้วยไม้สักทั้งหมด จุดเด่นหนึ่งของบ้านคือมีบันไดที่ไม่มีเสารับน้ำหนัก เวียนครึ่งวงกลมอยู่แนบติดกับผนังโค้ง เป็นทางขึ้นสู่ชั้นสองแสดงถึงฝีมือของผู้ออกแบบก่อสร้าง เหนือบันไดมีหน้าต่างและช่องกระจกสูงให้แสงและลมผ่านได้ ภายในมีรูปปั้น รูปถ่ายและรูปเขียนคุณหลวงพร้อมรูปภรรยาทั้งสองตั้งอยู่ ส่วนชั้นบนแบ่งห้องไว้คล้ายกับชั้นล่าง จัดแสดงเครื่องลายครามจากทายาท และผู้บริจาคในชุมชน ห้องกลางเคยเป็นห้องนอนของคุณหลวงมาก่อน ผนังด้านซ้ายและขวาของห้องมีประตูด้านละ 2 บานเชื่อมห้องถึงกันหมด ด้านหน้าห้องคุณหลวงเป็นระเบียงประดิษฐานพระพุทธรูปทรงเครื่องประทับยืนปางประทานอภัย (หรือปางห้ามญาติ) สูงเกือบเท่าคนจริง ชื่อว่าพระพุทธมงคลฤทธิณรงค์รอนรังสรรค์ คุณหลวงสร้างขึ้นเพื่ออุทิศให้คุณพริ้งภรรยาคนแรกที่เสียชีวิตไปก่อน ปัจจุบันพิพิธภัณฑ์บ้านคุณหลวงฤทธิณรงค์รอนได้รับการดูแลจากทางโรงเรียนฤทธิณรงค์รอน การเข้ามาเยี่ยมชมควรติดต่อกับทางโรงเรียนล่วงหน้า
มหาวิทยาลัยราชภัฏบ้านสมเด็จเจ้าพระยา. สำนักวิทยบริการและเทคโนโลยีสารสนเทศ
แหล่งท่องเที่ยว